钦定古今图书集成/明伦汇编/官常典/第401卷 > 陈伯友
## 钦定古今图书集成/明伦汇编/官常典/第401卷 > 陈伯友

按《明外史》本传：“伯友，字仲怡，济宁人，万历二十九年
进士。授行人，擢刑科给事中。甫拜命，即劾罢河南巡
抚李思孝。”俄论邹之麟科场弊宜勘；奄竖辱驸马冉
兴让，宜置之法；楚宗英、嫶蕴钫良吏满朝荐、王邦才
等，宜释。已又言“陛下清明之心，不幸中年为利所惑，
皇皇焉若不足，以致财匮民艰。家成彻骨之贫，人抱
伤心之痛。今天下所以杌陧倾危而不可救药者，此
也。”又言：“李廷机去国，操纵不出上裁。至外而抚按，内
而庶僚，去留无所决断。士大夫意见分岐，议论各异。
陛下漫无批答，曷若尽付外廷公议，于以平曲直、定
国是乎？”帝皆不省。熊廷弼为荆养乔所讦，伯友与李
成名等力主行勘。既又陈《时政》四事，言：“‘拟旨必由内
阁。昨科臣曾六德之处分，阁臣叶向高之典试，悉由
内降；而福王之国’之旨，亦于他疏批行。非独亵天言，
抑且贻隐祸。法者天下所共。黔国公沭昌祚请令其
孙启元代镇，已非法矣；乃抚按据法请勘，而以内批
免之，疑中有隐情。御史吕图南改提学，此争为贤，彼
争为不肖。盍释两家戈矛，共图军国大计。福王应之
国久，今春催请不下数百疏，何以忽易期？”疏亦留中。
寻以艰去。及服除，廷议多排东林，遂不出。至四十六
年，以年例即家除河南副使。天启四年，屡迁太常寺
卿，治少卿事。杨涟劾魏忠贤，伯友亦偕卿胡世赏等
抗疏极论。明年十二月，御史张枢劾其依附东林，遂
削夺。庄烈帝即位，诏复官，未及用而卒。